Leptospirosis	
BNO10: A27	
1. Kórokozó:	A Leptospira interrogans species több mint 300 szerotípusa.	
2. Teendők a beteggel	
2.1. Jelentés:	Bejelentésre kötelezett a gyanús, a valószínűsíthető és a megerősített eset. Egy megbetegedést csak egyszer kell bejelenteni. A megbetegedésről értesíteni kell a területileg illetékes hatósági állatorvost is.	
	2.1.1. Esetek osztályozása	
	Gyanús eset	A lázzal és vérzésekkel, 
vagy lázzal és veseelégtelenséggel,
vagy lázzal és sárgasággal 
járó megbetegedés.	
	Valószínűsíthető eset
	- teljesül a klinikai feltételek legalább egyike és az epidemiológiai feltételek egyike,
- teljesül a klinikai feltételek legalább egyike és a microagglutinációs laboratóriumi feltétel.	
	Megerősített eset
	Teljesül a klinikai feltételek egyike és 
a laboratóriumi feltételek közül a nukleinsav kimutatás vagy az izoláció.	
	2.1.2. Feltételek	
	Klinikai kritérium	Minden olyan személy, akinél jelentkezik az alábbi tünet:
- láz
 és
az alábbi nyolc tünet, illetve tünetegyüttes legalább egyike:
- tavasztól őszig terjedő időszakban hidegrázás, fejfájás és izomfájdalom,
- sárgaság,
- veseelégtelenség,
- kötőhártya-bevérzés,
- agyhártyagyulladás,
- bőr- és nyálkahártya-vérzés,
- kiütések,
- szívizomgyulladás.	
	Epidemiológiai kritérium	Az alábbi három epidemiológiai kapcsolat legalább egyike:
- állatról emberre való terjedés,
- környezeti expozíció,
- közös forrással való érintkezés.	
	Laboratóriumi kritérium	Az alábbi eredmények egyike:
- a microagglutinációs módszerrel meghatározott titer négyszeres emelkedést mutat, 
- Leptospira interrogans nukleinsav kimutatása klinikai mintában,
- Leptospira interrogans izolálása klinikai mintából.	
2.2. Elkülönítés:	Nem szükséges.	
2.3. Mikrobiológiai vizsgálat:	2.3.1.Klinikai mikrobiológiai diagnosztikai vizsgálat:	Kötelező.	
	2.3.2.Járványügyi érdekből végzett mikrobiológiai diagnosztikai vizsgálat:	Kötelező. 5–10 ml alvadásgátló nélkül, sterilen vett vérmintát kell az ÁNTSZ-OEK Bakteriális Zoonózisok Nemzeti Referencia-laboratóriumába vagy az illetékes megyei népegészségügyi szakigazgatási szerv leptospirosis vizsgálatokra kijelölt, járványügyi feladatokat ellátó laboratóriumába küldeni. A pozitív eredményt a referencia-laboratóriumban mikroszkópos lízis-agglutinációs módszerrel kell megerősíteni. A referencia-laboratóriummal történt előzetes megbeszélés alapján tenyésztésre is lehet vizeletet küldeni. A kórokozó szerotípusát rendszerint csak ismételt vizsgálattal lehet megállapítani. Immunszerológiai vizsgálatra esetleg liquor cerebrospinális is küldendő. 	
	2.3.3.Felszabadító vizsgálat:	Nem szükséges.	
2.4. Fertőtlenítés:	Nem szükséges.	
3. Teendők a beteg környezetében	
3.1. A beteggel kontaktusba kerültek felkutatása:	Nem szükséges.	
3.2. Járványügyi érdekből végzett mikrobiológiai szűrővizsgálat:	Nem szükséges.	
3.3. Járványügyi megfigyelés:	Nem szükséges. Azon személyek klinikai megfigyelése szükséges, akik a beteggel közös expozíciónak voltak kitéve.	
3.4. Postexpozíciós profilaxis:	Nem szükséges. 	
3.5. Fertőzőforrás-kutatás:	Kötelező. Kutatni kell a fertőzött állat, állat-állomány után.	
3.6. A terjesztő közeg felderítése:	Kötelező. Fel kell deríteni a fertőzést terjesztő szennyezett vizet.